Úrad vlády SR						    Na rokovanie vlády SR
Sekcia hospodárskej politiky						    dňa 20. 6. 2001
									    k číslu: 4261/2001
									    k bodu: 16

S t a n o v i s k o 

k Návrhu na vydanie rozhodnutia, ktorým sa zrušuje uznesenie prezídia FNM SR o spôsobe naloženia s majetkovou účasťou FNM SR v spoločnosti GEOS, a.s., Bratislava a zmenu rozhodnutia MSPNM SR o schválení privatizačného projektu IGHP, štátny podnik Žilina.

I.
        Materiál predkladá ministerka pre správu a privatizáciu národného majetku na základe žiadosti Fondu národného majetku SR.

         V materiáli, v súlade s § 28 ods.5 písm.b/ zákona č.92/1991 Zb. o podmienkach prevodu majetku štátu na iné osoby v znení neskorších predpisov (ďalej zákon),  sa predkladá návrh na zrušenie uznesenia prezídia Fondu národného majetku SR (ďalej FNM SR) o predaji 25,92 % majetkovej účasti FNM SR v spoločnosti GEOS, a.s., Bratislava a v súlade §28 ods.6 písm b/  zákona, návrh na zmenu rozhodnutia Ministerstva pre správu a privatizáciu národného majetku SR o schválení privatizačného projektu podniku IGHP, š.p., Žilina v časti rozdelenia akcií.

II.
          Materiál nebol predmetom medzirezortného pripomienkového konania.

III.
          Návrh je predložený z dôvodu, že FNM SR nadobudol 21,35 % podiel majetkovej účasti na podnikaní spoločnosti GEOS, a.s., Bratislava po odstúpení od kúpnej zmluvy, uzavretej s víťazom obchodnej verejnej súťaže – spoločnosťou SEPEK, spol. s  r.o. so sídlom v Bratislave, ktorý neplnil zmluvné podmienky.

         FNM SR má zámer svoju 21,35 % majetkovú účasť na podnikaní spoločnosti GEOS, a.s., Bratislava predať priamym predajom záujemcovi, ktorého vyberie na základe výberového konania. 

         Materiál neobsahuje informáciu o dopade uvedených zmien na zamestnanosť.

         Porada ekonomických ministrov vlády SR materiál prerokovala  11.6.2001 a predložený návrh vzala na vedomie. Vláde SR odporučila návrh schváliť.

         Odporúčame, aby vláda SR predložený návrh schválila.

Bratislava  15. 6.  2001